Man vas vir Worcester-moordArgieffoto: Nico Strydom. ŉ 21-jarige man is in hegtenis geneem in verband met die moord op ŉ jong man van Worcester. Kapt. FC van Wyk, provinsiale polisiewoordvoerder vir die Wes-Kaap, het Saterdag aan Maroela Media gesê puik speurwerk het tot die verdagte se inhegtenisneming in Zweletemba gelei, dieselfde gebied waar die 19-jarige slagoffer Vrydag vermoor is. Maroela Media het vroeër berig die slagoffer het omstreeks 11:50 by mense in ŉ huis in Bodastraat gekuier toe drie onbekende verdagtes die huis binnegestorm het. “Een van die verdagtes was met ŉ mes gewapen. Hy het direk op die slagoffer afgestorm. Die slagoffer het probeer vlug, maar sy voete is onder hom uitgeskop en hy het geval,” het Van Wyk gesê. Die verdagtes het die slagoffer daarna met die mes gesteek. Annine Siddall, woordvoerder van ER24, het gesê die slagoffer het drie steekwonde aan sy rug opgedoen. Hy was reeds dood toe paramedici by die toneel opgedaag het. Die motief vir die moord word nog ondersoek. Die verdagte moet Maandag in die Worcester-landdroshof verskyn op aanklag van moord.